CELEX: 52017PC0731
Language: lt
Date: 2017-12-04
Title: Pasiūlymas TARYBOS REGLAMENTAS kuriuo laikinai sustabdomas autonominių bendrojo muitų tarifo muitų taikymas kai kurioms prekėms, skirtoms įmontuoti arba naudoti orlaiviuose, ir panaikinamas Reglamentas (EB) Nr. 1147/2002

EUROPOS KOMISIJA
            Briuselis, 2017 12 04
            COM(2017) 731 final
            2017/0324(NLE)
            Pasiūlymas
            TARYBOS REGLAMENTAS
            kuriuo laikinai sustabdomas autonominių bendrojo muitų tarifo muitų taikymas kai kurioms prekėms, skirtoms įmontuoti arba naudoti orlaiviuose, ir panaikinamas Reglamentas (EB) Nr. 1147/2002
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Tarybos reglamente (EB) Nr. 1147/2002 numatyta galimybė laikinai sustabdyti autonominių bendrojo muitų tarifo muitų taikymą kai kurioms importuojamoms prekėms, turinčioms tinkamumo skraidyti pažymėjimus. Tinkamumo skraidyti pažymėjimus (dabar – oficialius išleidimo pažymėjimus) išduodavo valstybės, kurioje orlaivis registruotas, nacionalinė aviacijos administracija, kuri patvirtindavo, kad orlaivyje įmontuotos dalys pagamintos laikantis patvirtinto projekto ir vadovaujantis tuo metu galiojusiais aviacijos teisės aktais. Tarybos reglamentu (EB) Nr. 1147/2002 supaprastintos muitinės procedūros, taikomos be muito importuojant dalis, komponentus ir kitas prekes, naudojamas orlaiviams gaminti, remontuoti, prižiūrėti, rekonstruoti, modifikuoti arba perdaryti ir kurios anksčiau buvo importuojamos pagal kitokias sąlyginio neapmokestinimo muitinės procedūras (pvz., laikinojo įvežimo perdirbti, galutinio vartojimo ir sandėliavimo procedūras).
            
            
               Kai kurias reglamento nuostatas reikia atnaujinti, kad būtų atsižvelgta į teisinius bei technologijų pokyčius. Visų pirma, siekiant atsižvelgti į teisinius pokyčius aviacijos sektoriuje, nuostatose turėtų būti nurodyti oficialūs išleidimo pažymėjimai (t. y. Europos aviacijos saugos agentūros (EASA) 1 forma arba lygiavertis dokumentas), o ne tinkamumo skraidyti pažymėjimai. Be to, terminas „pažymėjimo originalas“ yra nebeaktualus, nes dabar pažymėjimai išduodami elektronine forma.
            
            
               Nacionalinės valdžios institucijos laikėsi skirtingo požiūrio į tai, ar importuojamas tinkamumo skraidyti pažymėjimą turinčias prekes. kurioms sustabdytas muitų taikymas, kaip numatyta Reglamente (EB) Nr. 1147/2002, galima naudoti tik civiliniuose orlaiviuose, ar ir civiliniuose, ir kariniuose orlaiviuose. Siekiant užtikrinti vienodą aiškinimą ir įgyvendinimą, šias nuostatas reikia išsamiau paaiškinti. Todėl numatoma leisti sustabdyti muitų taikymą ir kariniams orlaiviams skirtoms dalims, jei kartu pateikiamas oficialus išleidimo pažymėjimas arba lygiavertis dokumentas. Šis pasiūlymas atitinka muitų teisės aktus, pagal kuriuos supaprastintas laikinojo įvežimo perdirbti procedūros pripažinimas įvykdyta taikoma ir kariniams orlaiviams, nes Komisijos įgyvendinimo reglamento (ES) 2015/2447 324 straipsnio 1 dalies c punkte nedaromas skirtumas tarp civilinių ir necivilinių orlaivių, kai taikomas supaprastintas laikinojo įvežimo perdirbti procedūros pripažinimas įvykdyta.
            
            
               Dėl teisinio tikrumo ir siekiant užtikrinti vienodą reglamento taikymą, šiuo pasiūlymu Komisijai bus suteikti įgaliojimai sudaryti Tarybos reglamentu (EEB) Nr. 2658/87 nustatytos Kombinuotosios nomenklatūros kodų, pagal kuriuos būtų galima klasifikuoti atitinkamas prekes, sąrašą ir pažymėjimų, kurie laikomi lygiaverčiais EASA 1 formai, sąrašą. Tai taip pat sudarys sąlygas greitai imtis veiksmų, kai reikia pakeisti šiuos kodų ar pažymėjimų sąrašus. 
            
            
               Siekiant teisinio tikrumo ir aiškumo, dabartinis reglamentas turėtų būti panaikintas, o ne iš dalies pakeistas. Siūlomu nauju reglamentu paaiškinama, supaprastinama ir sumažinama ekonominės veiklos vykdytojams ir muitinės administracijoms tenkanti administracinė našta ir remiamas ES aeronautikos pramonės konkurencingumas.
            
            
               •Suderinamumas su toje pačioje politikos srityje galiojančiomis nuostatomis
            
            
               Taikant šią priemonę bus sumažinta valstybių narių muitinėms ir orlaivių sektoriuje veikiantiems ekonominės veiklos vykdytojams tenkanti administracinė našta, nes taip sumažinamas poreikis taikyti sąlyginio neapmokestinimo procedūras, pavyzdžiui, prekėms dėl jų galutinio vartojimo, laikinojo įvežimo perdirbti arba muitinio sandėliavimo taikomą palankų muitų tarifų režimą. 
            
            
               •Suderinamumas su kitomis Sąjungos politikos sritimis
            
            
               
                  Pasiūlymas dera su Sąjungos aviacijos politika ir pagrįstas ES ir ES nepriklausančių šalių oficialių išleidimo pažymėjimų abipusio pripažinimo procesu. Visų pirma pasiūlymas suderinamas su Sąjungos politika dėl bendrųjų taisyklių civilinės aviacijos srityje ir Europos aviacijos saugos agentūros (Reglamentas (EB) Nr. 216/2008). Be to, šis pasiūlymas atitinka Sąjungos politiką dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti (Reglamentas (EB) Nr. 1321/2014) ir dėl orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklių (Reglamentas (EB) Nr. 748/2012). 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Šio pasiūlymo teisinis pagrindas yra Sutarties dėl Europos Sąjungos veikimo (SESV) 31 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Pasiūlymo sritis priklauso išimtinei ES kompetencijai. Todėl subsidiarumo principas netaikomas.
               
            
            
               •Proporcingumo principas
            
            
               
                  Pasiūlymas atitinka proporcingumo principą. Pagal Europos Sąjungos sutarties 5 straipsnio 4 dalį šiuo reglamentu neviršijama to, kas būtina nurodytiems tikslams pasiekti.
               
            
         
         
            
               •Priemonės pasirinkimas
            
            
               SESV 31 straipsnyje nustatyta, kad „pagal bendrąjį muitų tarifą mokėtinus muitus, remdamasi Komisijos pasiūlymu, nustato Taryba“. Todėl Tarybos reglamentas yra tinkama priemonė.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Kartu su šiuo pasiūlymu Komisija pagal Tarybos reglamento (EB) Nr. 1147/2002 4 straipsnį teikia Tarybai šio reglamento taikymo ataskaitą. Ataskaitoje, pagrįstoje iš valstybių narių 2014–2016 m. gauta informacija, prieita prie išvados, kad iš esmės pagrindas taikyti supaprastinimą ir muitų taikymo sustabdymą išlieka. Labai sumažinama ekonominės veiklos vykdytojams ir muitinės administracijoms tenkanti administracinė našta.
               
               
                  Iš ataskaitoje pateiktų išvadų matyti, kad dabartinis reglamentas tebėra aktualus ir veiksmingas, nes, leidžiant taikyti specialiosioms muitinės procedūroms, pvz., leidimui taikyti galutinio vartojimo procedūrą ir muitinės atliekamai naudojimosi juo priežiūrai, alternatyvią procedūrą, sumažinama muitinės pareigūnams tenkanti administracinė našta. Tačiau tam tikras dabartinio reglamento nuostatas, susijusias su oficialiais išleidimo pažymėjimais ir sutaisytoms prekėms taikomomis procedūromis, reikia išsamiau paaiškinti. Kalbant apie efektyvumą, iš ataskaitos aiškiai matyti, kad dabartinio reglamento taikymo poveikis yra didelis tiek ekonominės veiklos vykdytojams, tiek muitinės administracijoms. Visų pirma, lyginant tinkamumo skraidyti pažymėjimo naudojimą su nustatytu galutinio vartojimo procedūros terminu, akivaizdu, kad sutaupytas laikas yra lygus laikui, kurio reikia, kad būtų leista taikyti galutinio vartojimo procedūrą.
               
            
            
               •Konsultacijos su suinteresuotosiomis šalimis
            
            
               
                  Komisija surengė kelias konsultacijas, per kurias informavo verslo bendruomenę apie numatomus veiksmus. Visų pirma Komisija surengė keletą susitikimų su Europos oro vežėjų asociacija ir Aeronautikos ir gynybos pramonės asociacija. Ekonominės veiklos vykdytojai iš esmės pritarė pasiūlymui. Be to, Komisija konsultavosi su Europos aviacijos saugos agentūra (EASA). Valstybės narės buvo informuotos Ekonominių muitų tarifų klausimų grupės ekspertų grupėje ir Muitinės kodekso komiteto Tarifų ir statistinės nomenklatūros skyriuje (KN sektoriaus). Valstybės narės pareiškė pritariančios Komisijos pasiūlymui. 
               
            
            
               •Poveikio vertinimas
            
            
               
                  Šio pasiūlymo poveikio vertinimas nebuvo atliktas, nes nėra didelio naujo ekonominio, socialinio poveikio ar poveikio aplinkai ir nereikia rinktis politikos galimybių.
               
            
            
               •Reglamentavimo tinkamumas ir supaprastinimas
            
            
               Dabartinis reglamentas buvo labai naudingas ES aeronautikos pramonei (pateikus pažymėjimą prekėms taikomas bemuitis režimas) ir valstybių narių administracijoms (priimti konkrečios rūšies pažymėjimą yra paprasčiau, negu vykdyti sąlyginio neapmokestinimo procedūras). Teigiamas poveikis pramonei matyti iš to, kad 2014–2016 m. laipsniškai didėjo tinkamumo skraidyti pažymėjimą turinčių prekių importo vertė (2014 m. – maždaug 11,3 mlrd. EUR, 2015 m. – 14,9 mlrd. EUR, o 2016 m. – 18,5 mlrd. EUR). Komisija teikia Tarybai šio reglamento taikymo ataskaitą (žr. pirmiau).
            
            
               •Pagrindinės teisės
            
            
               
                  Pasiūlymas poveikio pagrindinėms teisėms neturi.
               
            
            
               4.POVEIKIS BIUDŽETUI
            
            
               Šis pasiūlymas finansinio poveikio neturi. Šiame sektoriuje veikiantys ekonominės veiklos vykdytojai sąlyginio neapmokestinimo procedūras galėjo taikyti dar prieš įsigaliojant Tarybos reglamentui (EB) Nr. 1147/2002, o pasiūlymu didelių pakeitimų nenustatyta.
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               Siūlomos priemonės turi būti administruojamos pagal Europos Sąjungos integruotąjį muitų tarifą (TARIC) ir jas taiko valstybių narių muitinių administracijos.
            
            
               2017/0324 (NLE)
            
         
         
            
               Pasiūlymas
            
            
               TARYBOS REGLAMENTAS
            
            
               kuriuo laikinai sustabdomas autonominių bendrojo muitų tarifo muitų taikymas kai kurioms prekėms, skirtoms įmontuoti arba naudoti orlaiviuose, ir panaikinamas Reglamentas (EB) Nr. 1147/2002
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 31 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos reglamentu (EB) Nr. 1147/2002
                  1
                laikinai sustabdomas autonominių bendrojo muitų tarifo muitų taikymas kai kurioms dalims, komponentams ir kitoms prekėms, skirtoms įmontuoti arba naudoti civiliniuose orlaiviuose ir turinčioms tinkamumo skraidyti pažymėjimus. Tuo reglamentu supaprastintos be muito importuojamų dalių, komponentų ir kitų prekių, naudojamų orlaiviams gaminti, remontuoti, prižiūrėti, rekonstruoti, modifikuoti arba perdaryti, muitinės procedūros. Tačiau dėl didelių technologijų ir teisės aktų pokyčių, įvykusių nuo 2002 m., Reglamentą (EB) Nr. 1147/2002 reikia pritaikyti ir, siekiant aiškumo, jis turėtų būti pakeistas; 
            
            
               (2)remiantis iš valstybių narių gauta informacija, Reglamentu (EB) Nr. 1147/2002 nustatytas laikinas muitų taikymo sustabdymas tebėra reikalingas norint pasiekti tikslą sumažinti orlaivių sektoriuje veikiantiems ekonominės veiklos vykdytojams ir valstybių narių muitinėms tenkančią administracinę naštą, nes importuojant pagal specialiąsias procedūras, kai taikoma muitinės priežiūra, pvz., pagal galutinio vartojimo, laikinojo įvežimo perdirbti arba muitinio sandėliavimo procedūras, našta būtų didesnė. Todėl laikiną muitų taikymo sustabdymą reikėtų toliau taikyti;
            
            
               (3)atsižvelgiant į tai, kad orlaivių sektoriuje naudojamų dalių ir komponentų kainos paprastai yra gerokai didesnės negu kitais tikslais naudojamų panašių prekių kainos, rizika, kad be muitų įvežtos prekės gali būti naudojamos kitose pramonės srityse, taigi ir rizika, kad bus piktnaudžiaujama laikinu muitų taikymo sustabdymu, yra labai nedidelė; 
            
            
               (4)Komisijos reglamente (ES) Nr. 748/2012
                  2
                numatyta, jog tam, kad dalis galėtų būti įmontuota į gaminį, kuriam išduotas tipo pažymėjimas, su ja turi būti pateiktas Sąjungos aviacijos institucijų įgaliotos įstaigos išduotas oficialus išleidimo pažymėjimas (EASA 1 forma). Todėl muitų taikymo sustabdymas turėtų būti taikomas tik jei pateikiamas oficialus išleidimo pažymėjimas;
            
            
               (5)be to, kaip oficialaus išleidimo pažymėjimo (EASA 1 forma) alternatyvą reikėtų priimti trečiųjų šalių išduotus lygiaverčius pažymėjimus ir pagal dvišalius aviacijos saugos susitarimus su Sąjunga, sudarytus prieš Europos aviacijos saugos agentūros (EASA) įsteigimą, išduotus pažymėjimus;
            
            
               (6)atsižvelgiant į tai, kad kai kurie pažymėjimai išduodami tik elektronine forma, tam, kad būtų galima pasinaudoti muitų taikymo sustabdymu, pažymėjimus turėtų būti galima pateikti naudojantis elektroninėmis duomenų apdorojimo priemonėmis arba kitais būdais;
            
            
               (7)jei tuo metu, kai prekės deklaruojamos išleidimui į laisvą apyvartą įforminti, pažymėjimo pateikti neįmanoma, prekių pardavėjas turėtų pateikti deklaraciją ir joje nurodyti pažymėjimo numerį, kad valstybių narių muitinės galėtų patikrinti į laisvą apyvartą išleidžiamus produktus; 
            
            
               (8)muitinės turėtų turėti galimybę kreiptis į nacionalinių aviacijos institucijų atstovus dėl ekspertizės atlikimo importuotojo sąskaita, jei jos turi svarų pagrindą manyti, kad pažymėjimai yra suklastoti. Tačiau, kad ekonominės veiklos vykdytojams neatsirastų nereikalingos naštos, prieš imdamosi tokių veiksmų, muitinės turėtų atsižvelgti į prekių, kurios bus importuojamos, kiekį ir muitų, kuriuos reikėtų sumokėti, jei nebūtų taikomas šiame reglamente nustatytas muitų taikymo sustabdymas, dydį bei riziką, kad ekspertizės kaina gali būti didesnė nei muitų taikymo sustabdymo nauda importuotojui, jei ekspertizė parodytų, kad pažymėjimų išdavimo taisyklės pažeistos nebuvo;
            
            
               (9)siekiant užtikrinti vienodas šio reglamento įgyvendinimo sąlygas, Komisijai reikėtų suteikti įgyvendinimo įgaliojimus sudaryti Tarybos reglamentu (EEB) Nr. 2658/87
                  3
                nustatytos Kombinuotosios nomenklatūros pozicijų, subpozicijų ir kodų, pagal kuriuos klasifikuojamos prekės, kurioms pagal šį reglamentą gali būti taikomas muitų taikymo sustabdymas, sąrašą ir pažymėjimų, kurie laikomi lygiaverčiais oficialiam išleidimo pažymėjimui EASA 1 formai, sąrašą ir parengti deklaracijų, kurias galima pateikti muitinei, jei tuo metu, kai prekės deklaruojamos išleidimui į laisvą apyvartą įforminti, pažymėjimo pateikti neįmanoma, pavyzdį. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011
                  4
               ;
            
            
               (10)atsižvelgiant į šiuo reglamentu padarytus didelius pakeitimus, susijusius su prekėmis, kurioms gali būti sustabdomas autonominių muitų taikymas, priimtinais oficialiais išleidimo pažymėjimais ir procedūromis, ir siekiant aiškumo, Reglamentą (EB) Nr. 1147/2002 reikėtų panaikinti, 
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Sustabdomas Reglamente (EEB) Nr. 2658/87 nustatytų autonominių bendrojo muitų tarifo muitų taikymas dalims, komponentams ir kitoms prekėms, skirtoms įmontuoti arba naudoti orlaiviuose ir jų dalyse jų gamybos, remonto, priežiūros, rekonstrukcijos, modifikacijos ar perdarymo metu. 
            
         
         
            
               Komisija priima įgyvendinimo aktus, kuriais sudaromas Tarybos reglamentu (EEB) Nr. 2658/87 nustatytos Kombinuotosios nomenklatūros pozicijų, subpozicijų ir kodų, pagal kuriuos klasifikuojamos prekės, kurioms gali būti taikomas muitų taikymo sustabdymas, sąrašas. Tie įgyvendinimo aktai priimami laikantis 4 straipsnyje nurodytos nagrinėjimo procedūros.
            
            
               2 straipsnis
            
            
               1.Kad prekėms būtų taikomas 1 straipsnyje nustatytas muitų taikymo sustabdymas, deklarantas, pateikdamas išleidimo į laisvą apyvartą muitinės deklaracija, muitinei turi pateikti oficialų išleidimo pažymėjimą EASA 1 formą, nustatytą Reglamento (ES) Nr. 748/2012 I priedo I priedėlyje, arba lygiavertį pažymėjimą. Išleidimo į laisvą apyvartą muitinės deklaracijoje nurodomas pažymėjimo numeris. 
            
            
               Pažymėjimas pateikiamas naudojantis elektroninėmis duomenų apdorojimo priemonėmis arba kitais būdais. 
            
            
               Komisija priima įgyvendinimo aktus, kuriais sudaromas pažymėjimų, kurie laikomi lygiaverčiais oficialaus išleidimo pažymėjimui EASA 1 formai, sąrašas. Tie įgyvendinimo aktai priimami laikantis 4 straipsnyje nurodytos nagrinėjimo procedūros. 
            
            
               2.Nukrypstant nuo 1 dalies, jei tuo metu, kai prekės deklaruojamos išleidimui į laisvą apyvartą įforminti, pažymėjimo pateikti neįmanoma, vietoj jo deklarantas gali pateikti deklaraciją, surašytą komercinėje sąskaitoje faktūroje arba prie jos pridėtame dokumente. Deklaracijoje nurodomas pažymėjimo numeris. Jei netekusios tinkamumo skraidyti statuso prekės importuojamos remontui arba priežiūrai atlikti, deklarantas nurodo pažymėjimo originalo numerį.
            
            
               Deklaraciją pasirašo prekių pardavėjas. 
            
            
               Deklaracija parengiama pagal Komisijos priimtuose įgyvendinimo aktuose nustatytą pavyzdį. Tie įgyvendinimo aktai priimami laikantis 4 straipsnyje nurodytos nagrinėjimo procedūros. 
            
            
               3 straipsnis
            
            
               Jei muitinės turi svarų pagrindą įtarti, kad pagal 2 straipsnio 1 dalį pateiktas pažymėjimas yra suklastotas, jos gali kreiptis į nacionalinės aviacijos institucijos atstovą su prašymu atlikti ekspertizę. Ekspertizės išlaidas padengia importuotojas. 
            
            
               Priimdamos sprendimą, ar prašyti atlikti ekspertizę, muitinės atsižvelgia į prekių, kurios bus importuojamos, kiekį ir muitų, kuriuos reikėtų sumokėti, jei nebūtų taikomas šiame reglamente nustatytas muitų taikymo sustabdymas, dydį bei riziką, kad ekspertizės kaina gali būti didesnė nei muitų taikymo sustabdymo nauda importuotojui, jei ekspertizė parodytų, kad pažymėjimų išdavimo taisyklės pažeistos nebuvo.
            
            
               4 straipsnis
            
            
               Komisijai padeda Muitinės kodekso komitetas, įsteigtas pagal Europos Parlamento ir Tarybos reglamento (ES) Nr. 952/2013
                  5
                285 straipsnį. Tas komitetas – komitetas, nurodytas Reglamente (ES) Nr. 182/2011.
            
            
               Kai daroma nuoroda į šią dalį, taikomas Reglamento (ES) Nr. 182/2011 5 straipsnis. 
            
            
               5 straipsnis
            
            
               Reglamentas (EB) Nr. 1147/2002 panaikinamas. Nuorodos į panaikintąjį reglamentą laikomos nuorodomis į šį reglamentą.
            
            
               6 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
            
               Jis taikomas nuo [2018 m. kovo 1 d.].
            
         
         
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
            
               FINANSINĖ TEISĖS AKTO PASIŪLYMO PAŽYMA
            
            
               1.PASIŪLYMO (INICIATYVOS) STRUKTŪRA 
            
            
               Tarybos reglamentas, kuriuo laikinai sustabdomas autonominių bendrojo muitų tarifo muitų taikymas kai kurioms prekėms, skirtoms įmontuoti arba naudoti orlaiviuose, ir panaikinamas Reglamentas (EB) Nr. 1147/2002
            
            
               2.BIUDŽETO EILUTĖS
            
            
               X
                     Pasiūlymas neturi finansinio poveikio
            
            
               ◻ Pasiūlymas neturi finansinio poveikio išlaidoms, bet turi tokį finansinį poveikį pajamoms:
            
            
               (mln. EUR, dešimtųjų tikslumu)
            
            
                     
                  
                  
                     
                  
               
                     
                        Biudžeto eilutė
                     
                  
                  
                     
                        Įplaukos
                     
                     
                  
                  
                     
                        12 mėnesių laikotarpis, prasidedantis mmmm mm dd
                     
                  
                  
                     
                        [Metai: 2017].
                     
                  
               
                     
                  
                  
                     
                  
                  
                     
                  
                  
                     
                  
               
            
                     
                        Padėtis pradėjus taikyti priemonę
                     
                  
               
                     
                        Biudžeto eilutė
                     
                  
                  
                     
                  
               
                     
                  
                  
                     
                  
               
                     
                  
                  
                     
                  
               
               Šis pasiūlymas finansinio poveikio neturi. Šiame sektoriuje veikiantys ekonominės veiklos vykdytojai sąlyginio neapmokestinimo procedūras (pvz., laikinojo įvežimo perdirbti, galutinio vartojimo, sandėliavimo procedūras) galėjo taikyti dar prieš įsigaliojant Tarybos reglamentui (EB) Nr. 1147/2002 ir dabartiniu pasiūlymu galiojantys teisės aktai iš esmės nekeičiami. 
            
            
               Informavimo tikslais apskaičiuota muitų suma, atitinkanti 2016 m. į ES importuotų prekių, turinčių tinkamumo skraidyti pažymėjimą, kiekį, sudarytų 560 mln. EUR. 
            
            
            
               3.KOVOS SU SUKČIAVIMU PRIEMONĖS
            
            
               Reglamento 3 straipsnyje numatyta, kad muitinės gali kreiptis į nacionalinės aviacijos institucijos atstovą su prašymu atlikti ekspertizę importuotojo sąskaita, jei jos turi pagrindą įtarti, kad pažymėjimai yra suklastoti.
            
            
         
         
            
                  
                     (1)
                  
                        2002 m. birželio 25 d. Tarybos reglamentas (EB) Nr. 1147/2002, laikinai sustabdantis kai kurioms importuojamoms prekėms, turinčioms tinkamumo skraidyti pažymėjimus, taikomus autonominius bendrojo muitų tarifo muitus (OL L 170, 2002 6 29, p. 8).
               
               
                  
                     (2)
                  
                        2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (
                  
                     OL L 224, 2012 8 21, p. 1
                  
                  ). 
               
               
                  
                     (3)
                  
                  
                        1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
                  
               
               
                  
                     (4)
                  
                        2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
               
               
                  
                     (5)
                  
                        2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).